CELEX: 32021R1986
Language: lv
Date: 2021-11-15 00:00:00
Title: Padomes Regula (ES) 2021/1986 (2021. gada 15. novembris), ar ko groza Regulu (EK) Nr. 765/2006 par ierobežojošiem pasākumiem attiecībā uz Baltkrieviju

16.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 405/3
               
            
         PADOMES REGULA (ES) 2021/1986
         (2021. gada 15. novembris),
         ar ko groza Regulu (EK) Nr. 765/2006 par ierobežojošiem pasākumiem attiecībā uz Baltkrieviju
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 215. pantu,
         ņemot vērā Padomes Lēmumu 2012/642/KĀDP (2012. gada 15. oktobris) par ierobežojošiem pasākumiem saistībā ar situāciju Baltkrievijā (1),
         ņemot vērā Savienības Augstā pārstāvja ārlietās un drošības politikas jautājumos un Eiropas Komisijas kopēju priekšlikumu,
         tā kā:
         
                     (1)
                  
                  
                     Ar Padomes Regulu (EK) Nr. 765/2006 (2) īsteno Lēmumu 2012/642/KĀDP un jo īpaši paredz iesaldēt un aizliedz darīt pieejamus līdzekļus vai saimnieciskos resursus personām, vienībām vai struktūrām, kuras ir atbildīgas par nopietniem cilvēktiesību pārkāpumiem vai pilsoniskās sabiedrības un demokrātiskās opozīcijas apspiešanu, vai kuru darbība citādi nopietni apdraud demokrātiju vai tiesiskumu Baltkrievijā, vai kuras gūst labumu no Lukašenko režīma vai atbalsta to.
                  
               
                     (2)
                  
                  
                     Ar Padomes Regulu (ES) 2021/1030 (3), ar ko grozīja Regulu (EK) Nr. 765/2006, tika ieviestas vēl citas mērķtiecīgas ekonomiskās sankcijas, tostarp aizliegums sniegt apdrošināšanas un pārapdrošināšanas pakalpojumus Baltkrievijas valdībai un Baltkrievijas valsts iestādēm un aģentūrām.
                  
               
                     (3)
                  
                  
                     Padome 2021. gada 15. novembrī pieņēma Lēmumu (KĀDP) 2021/1989 (4), ar ko groza Lēmumu (KĀDP) 2012/642/KĀDP un ievieš dažus izņēmumus no aizlieguma sniegt apdrošināšanas un pārapdrošināšanas pakalpojumus Baltkrievijas valdībai un Baltkrievijas valsts iestādēm un aģentūrām, lai izvairītos no neparedzētām sekām.
                  
               
                     (4)
                  
                  
                     Atsevišķi pasākumi ir Līguma piemērošanas jomā, tādēļ, lai nodrošinātu to, ka ekonomikas dalībnieki visās dalībvalstīs tos piemēro vienādi, ir nepieciešamas Savienības līmeņa reglamentējošas darbības minēto pasākumu īstenošanai.
                  
               
                     (5)
                  
                  
                     Tāpēc būtu attiecīgi jāgroza Regula (EK) Nr. 765/2006,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 765/2006 1.l pantu aizstāj ar šādu pantu:
            
               
                  “1.l pants
                  
                     1.   Ir aizliegts sniegt apdrošināšanas vai pārapdrošināšanas pakalpojumus:
                     
                                 i)
                              
                              
                                 Baltkrievijas valdībai, tās valsts iestādēm, uzņēmumiem vai aģentūrām; vai
                              
                           
                                 ii)
                              
                              
                                 jebkurai fiziskai vai juridiskai personai, vienībai vai struktūrai, kas rīkojas kādas i) apakšpunktā minētās juridiskās personas, vienības vai struktūras vārdā vai saskaņā ar tās norādēm.
                              
                           
                  
                     2.   Šā panta 1. punktā noteiktie aizliegumi neattiecas uz obligātās vai trešās personas civiltiesiskās atbildības apdrošināšanas sniegšanu Baltkrievijas personām, vienībām vai struktūrām, ja apdrošinātais risks atrodas Savienībā, vai uz apdrošināšanas sniegšanu Baltkrievijas diplomātiskajām vai konsulārajām pārstāvniecībām Savienībā.
                  
                  
                     3.   Šā panta 1. punktā noteiktie aizliegumi neskar tādu līgumu izpildi, kas noslēgti pirms 2021. gada 25. jūnija, vai šādu līgumu izpildei nepieciešamos papildu līgumus.”
                  
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 15. novembrī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  OV L 285, 17.10.2012., 1. lpp.
         
         
            (2)  Padomes Regula (EK) Nr. 765/2006 (2006. gada 18. maijs) par ierobežojošiem pasākumiem attiecībā uz Baltkrieviju (OV L 134, 20.5.2006., 1. lpp.).
         
            (3)  Padomes Regula (ES) 2021/1030 (2021. gada 24. jūnijs), ar ko groza Regulu (EK) Nr. 765/2006 par ierobežojošiem pasākumiem attiecībā uz Baltkrieviju (OV L 224 I, 24.6.2021., 1. lpp.).
         
            (4)  Padomes Lēmums (KĀDP) 2021/1989 (2021. gada 15. novembris), ar ko groza Padomes Lēmumu 2012/642/KĀDP par ierobežojošiem pasākumiem saistībā ar situāciju Baltkrievijā (skatīt šā Oficiālā Vēstneša 8 lpp.).